‘ภัทร’ผันเป็นโฮลดิงรับการเปลี่ยนแปลง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “ภัทร” เดินหน้าปรับโครงสร้าง ตั้งโฮลดิงแลกหุ้น บล.ภัทร เพื่อเข้าตลาดหลักทรัพย์แทน รับมือการเปลี่ยนแปลงทุกรูปแบบ 
นายอภินันท์ เกลียวปฏินนท์ ประธานเจ้าหน้าที่บริหาร บริษัทหลักทรัพย์ ภัทร (PHATRA) เปิดเผยว่า ที่ประชุมคณะกรรมการบริษัทมีมติเห็นชอบในแผนการปรับโครงสร้างกิจการบริษัทหลักทรัพย์ (บล.) ภัทร โดยการจัดตั้งบริษัทโฮลดิงซึ่งเป็นบริษัทมหาชน เพื่อประกอบธุรกิจทางด้านลงทุนและถือหุ้น บล.ภัทร ทั้งหมด 
ขณะเดียวกันบริษัทโฮลดิงจะจัดทําคําเสนอซื้อหุ้นทั้งหมด (เทนเดอร์ออฟเฟอร์) ของ บล.ภัทร ด้วยวิธีการแลกหุ้น 1 ต่อ 1 และนำหุ้นของบริษัทโฮลดิงเข้าจดทะเบียนในตลาดหลักทรัพย์แห่งประเทศไทยแทน บล.ภัทร ซึ่งคาดว่ากระบวนการปรับโครงสร้างกิจการจะเสร็จสิ้นภายในเดือน ธ.ค. 2553 
สำหรับการจัดโครงสร้างครั้งนี้มี3 เหตุผล คือ 1.เพื่อป้องกันและจํากัดขอบเขตของความเสี่ยงที่แตกต่างกันระหว่างธุรกิจการเป็นตัวแทนกับธุรกิจลงทุน 2.เพิ่มความคล่องตัวในการขยายธุรกิจหรือการมีพันธมิตรธุรกิจในอนาคต และ 3.ป้องกันการขัดแย้งทางผลประโยชน์ระหว่างธุรกิจการเป็นตัวแทนและธุรกิจลงทุน
นายสุวิทย์ มาไพศาลสิน กรรมการ บล.ภัทร กล่าวว่า กลุ่มภัทรจะมีความคล่องตัวและรับมือกับการเปลี่ยนแปลงทางธุรกิจได้ทุกรูปแบบ รวมถึงเปิดทางรับพันธมิตรไม่ว่าจะร่วมทุนในบริษัทย่อยหรือโฮลดิงก็สามารถที่จะเกิดขึ้นได้ 
ด้านโครงสร้างใหม่นั้น บริษัท ภัทรโฮลดิง จะถือหุ้น 100% ใน บล.ภัทร และบริษัททุนภัทร โดยบริษัท ภัทรโฮลดิง จะมีทุนจดทะเบียนเท่ากับ บล.ภัทร จำนวน 1,067.50 ล้านบาท ล่าสุดราคาหุ้นปิดที่ 17.90 บาท
นายก้องเกียรติ โอภาสวงการ ประธานกรรมการบริหาร บล.เอเซียพลัส กล่าวว่า ในปีนี้บริษัทมีแผนทำธุรกรรมการเงินใหม่ๆ เช่น DW และยังให้ความสำคัญกับการกระจายการลงทุน